บอร์ดปตท.นัดหารือส.ค. เล็งชะลอโครงการลงทุน
ปตท.ประชุมเดือน ส.ค. ทบทวนแผนลงทุนระยะ 5 ปี 3.6 แสนล้านบาท เลื่อนบางโครงการ เหตุสภาพตลาดเปลี่ยนแปลงไป
29 ต.ค. 2565

ปตท.ประชุมเดือน ส.ค. ทบทวนแผนลงทุนระยะ 5 ปี 3.6 แสนล้านบาท เลื่อนบางโครงการ เหตุสภาพตลาดเปลี่ยนแปลงไป
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) เปิดเผยว่า ในเดือน ส.ค.ที่จะถึงนี้ บริษัทจะมีการประชุมเพื่อทบทวนแผนลงทุนระยะ 5 ปี มูลค่า 3.6 แสนล้านบาท ถือว่าเป็นการประชุมเพื่อทบทวนปกติทุกกลางปี
ทั้งนี้ แผนลงทุนคงจะไม่มีการปรับลดงบลงทุน แต่ในบางโครงการอาจจะชะลอการลงทุน เพราะสภาพแวดล้อมทางเศรษฐกิจมีการเปลี่ยนแปลง ส่งผลกระทบต่อสภาพตลาดในแง่ของความต้องการสินค้าลง ทำให้บริษัทต้องเริ่มพิจารณาการลงทุนอย่างรอบคอบ เพื่อให้เกิดประสิทธิภาพของการลงทุนสูงสุด รวมถึงแหล่งเงินด้วย เพราะแม้ว่าบริษัทจะมีความแข็งแกร่งทางด้านเงินทุน แต่ก็ต้องดูสภาพเงินของโลกเป็นอย่างไร ภายหลังสหรัฐจะถอนเม็ดเงินในระบบ 
“บริษัทไม่มีแผนจะปรับลดวงเงินในการลงทุน แต่บางโครงการอาจชะลอตัวไป เพราะสถานการณ์โลกไม่เอื้อ เศรษฐกิจจีนมีการชะลอตัว เราต้องกลับมาทบทวนแผนลงทุนของบริษัทว่าจะปรับปรุงดูแลอย่างไรให้ดี เพราะตอนกำหนดแผนดูแล้วดี แต่ขณะนี้ราคาสินค้าไม่เป็นไปตามที่วางไว้ หรือสินค้าบางตัวราคายังไม่ฟื้น เช่น ราคาถ่านหิน จึงอาจไม่เร่งขยายการลงทุน หรือในบางโครงการที่มีแผนไปลงทุนในต่างประเทศ พบว่ากฎและกติกาในบางโครงการยังไม่เรียบร้อยอาจต้องมีการทบทวนงบลงทุน” นายสุรงค์ กล่าว
สำหรับผลกระทบเรื่องความไม่สงบในกลุ่มประเทศตะวันออกกลางต่อราคาพลังงานนั้น นายสุรงค์ กล่าวว่า ไม่มีปัญหาแต่อย่างใด เพราะบทบาทของกลุ่มโอเปกไม่ได้สูงเหมือนก่อน ระยะหลังจะไปทางกลุ่มประเทศอเมริกาเหนือ และแม้แต่การปฏิวัติในประเทศอียิปต์ก็ไม่ได้ส่งผลกระทบแต่อย่างใด รวมถึงผลการเลือกตั้งในประเทศอิหร่าน ล่าสุดนั้นรัฐบาลชุดใหม่มีความเป็นมิตรมากกว่าชุดเดิม 
ทิศทางราคาน้ำมันในปีนี้ ประเมินว่า อยู่ในระดับ 100 เหรียญสหรัฐต่อบาร์เรล ไม่ได้มีความหวือหวามากนัก เนื่องจากมีความสมดุลอย่างมากระหว่างความต้องการบริโภคและภาคการผลิต
ด้านราคาหุ้นในกลุ่ม ปตท.ปรับตัวขึ้นยกแผง ยกเว้น บริษัท ไออาร์พีซี (IRPC)